Għalkemm kultant l-opposti jattraw lil xulxin, jiena u Maggie konna naqblu f'kollox. Jekk kienet tippreferi ċertu tip ta' ikel, għid li Eric se jogħġbu l-istess…..jekk xi kulur partikolari…….aħdar…..l-istess, jekk konna noħorġu, għid mhux se nillatikaw żgur għax l-istess post kien se jinżlilna għasel! Insomma, f'Maggie jiena kont sibt persuna eżatt kif dejjem xtaqt. Persuna li tifhimni. Persuna li turini li tħobbni. Malli kont naraha, il-kamra fejn kont inkun kienet tixgħel b'dija fittizja ta' mħabba spettakolari. Kemm kienet sabiħa! Xagħar twil iswed lixx, għajnejn kbar kulur il-kafe' mdardar bil-ħalib……xufftejn ħomor nar, mingħajr bżonn ta' ebda rtokk, pulita, dejjem tilbes ħwejjeġ li jixirqulha………insomma, Maggie għalija kienet perfetta! U xejn ma kien se jibdel dan. U lili qatt ma kienet issejjaħli Eric. Anzi, dejjem tgħajjatli 'qalbi'. "Qalbi, x'se nagħmlu għall-aħħar tas-sena?" staqsietni b'dawk l-għajnejn kbar u sbieħ, hekk kif konna qegħdin nieħdu kafe' f'ħanut prestiġġjuż li konna nħobbu niffrekwentaw flimkien. "Ma nafx għadni…….lanqas ħsibt!" weġibtha, nomgħod pastina żgħira li kien tana tal-ħanut fuq il-plattina maġenb il-kikkra tal-kafe' mmerraq u miżgħud bir-ragħwa. "Tridx immorru l-opera?" staqsietni, iżżomm il-kikkra tagħha f'idejha, għadha mhux mittiefsa. "Hux opera………immorru nixorbu xarba……..niżfnu żifna………" weġibtha mingħajr tlaqliq. Oħroġ il-għaġeb, kont inħossni komdu nkellimha fuq kollox. Imma donnu dakinhar kellha tkun l-ewwel darba li jiena u Maggie ma kellniex naqblu. "Qalbi……inti bis-serjetà? U trid issuq lura lejn id-dar? Minjaf kemm se jkun hawn rowdblokks tal-pulizija?" "U ejja, Maggie……..issa ngħidlek jien f'liema bar immorru nixorbu u ngħaddik minn triq imwarrba fejn kważi ħadd ma jaf biha!" kważi stagħġibt. Ngħidilkom il-verità l-ħsieb li mmur ningħalaq ġo sala mudlama, nisma' l-għajjat u nara kostumi eżaġerati ma kienx se jkun il-gost u pjaċir tiegħi kif kelli ngħaddi l-bidu tas-sena l-ġdida. Ir-rakkont ikompli l-ġimgħa d-dieħla…… #wpdevar_comment_1 span,#wpdevar_comment_1 iframe{width:100% !important;} Sharon Calleja Awtriċi